Document ID: 32000L0063

Direktiva Komisije 2000/63/ES
z dne 5. oktobra 2000
o spremembi Direktive 96/77/ES o posebnih merilih čistosti aditivov za živila razen barvil in sladil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila spremenjena z Direktivo Evropskega parlamenta in Sveta 94/34/ES [2], in zlasti člena 3(3)(a) Direktive,
po posvetovanju z Znanstvenim odborom za živila,
ob upoštevanju naslednjega:
(1) Treba je vzpostaviti merila čistosti za vse aditive razen barvil in sladil, navedene v Direktivi Evropskega parlamenta in Sveta 95/2/ES z dne 20. februarja 1995 o aditivih za živila razen barvil in sladil [3], kakor je bila nazadnje spremenjena z Direktivo 98/72/ES [4].
(2) Direktiva Komisije 96/77/ES z dne 2. decembra 1996 o posebnih merilih čistosti aditivov za živila razen barvil in sladil [5], kakor je bila spremenjena z Direktivo 98/86/ES [6], določa merila čistosti za številne aditive za živila. To direktivo je zdaj treba dopolniti z merili čistosti za preostale aditive za živila, navedene v Direktivi 95/2/ES.
(3) Glede na tehnični razvoj je treba merila čistosti za butilhidroksianizol (BHA), določena v Direktivi 96/77/ES, spremeniti. Zato je treba to direktivo prilagoditi.
(4) Treba je upoštevati podrobne opise in analizne metode za aditive, kakor so določeni v Codex Alimentarius, ki ga je pripravil Skupni strokovni odbor FAO/WHO za aditive za živila (JECFA).
(5) Aditive za živila, če so pripravljeni s proizvodnimi postopki ali iz začetnih surovin, ki se bistveno razlikujejo od aditivov, že ovrednotenih v Znanstvenem odboru za živila, ali aditivov, navedenih v tej direktivi, je treba predložiti Znanstvenemu odboru za živila v varnostno presojo s poudarkom na merilih čistosti.
(6) Ukrepi, predvideni s to direktivo, so v skladu z mnenjem Stalnega odbora za živila -
SPREJELA NASLEDNJO DIREKTIVO:
Člen 1
Direktiva 96/77/ES se spremeni:
1. V Prilogi se besedilo, ki se nanaša na E 320 - butilhidroksianizol (BHA), nadomesti z besedilom iz Priloge 1 te direktive.
2. Prilogi se doda besedilo Priloge 2 te direktive.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 31. marca 2001. O tem takoj obvestijo Komisijo.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
3. Živila, ki so že na trgu ali so bila označena pred 31. marcem 2001 in niso v skladu s to direktivo, je dovoljeno prodajati, dokler se zaloge ne porabijo.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 5. oktobra 2000

Labels: 0
3
15
17